बहुत मुश्किल था. मैं रिसर्च स्कॉलर हूं, मेरा एमफिल हो चुका है, दो विषय में नेट है. अकादमिक करिअर एकदम स्पष्ट था मेरे सामने. ऐसे में यह तय कर पाना बहुत मुश्किल था कि सब छोड़कर छात्र राजनीति में जाना है. लेकिन मैं पिछले पांच साल से महिला आंदोलन से जुड़ी रही हूं. काम करते हुए यह धारणा पक्की हो गई थी कि परिवर्तन के लिए आपको आगे आना पड़ता है. हमने तय किया था कि हम चुनाव लड़ेंगे अगर नहीं भी जीत पाए तो इतिहास बनेगा, सिर्फ महिला इतिहास नहीं, बल्कि इस बात का भी कि बाहुबल या धनबल के बिना भी चुनाव लड़ा जाता है. इससे ये फर्क पड़ेगा कि आम छात्र भी चुनाव में आने की कोशिश करेगा. मैंने पांच साल कैंपस में काम किया था तो पहचान का संकट नहीं था. सभी दलों के लोगों की कोशिश थी कि मैं उनके साथ आ जाऊं. एबीवीपी ने कहा, आप हमारे पैनल से आ जाइए, सारा चुनाव हम मैनेज कर देंगे. सपा ने भी प्रस्ताव दिया, आइसा ने भी, लेकिन हम लोगों का यह मानना था कि हमने पार्टी का साथ लिया तो हमें स्टूडेंट एजेंडा छोड़कर पार्टी एजेंडा फॉलो करना मजबूरी हो जाएगी. हमने किसी पार्टी पैनल से लड़ने का विचार नहीं किया. हमने बहुत ही कम पैसों में चुनाव लड़ा और अपनी स्कॉलरशिप का पूरा पैसा खर्च कर दिया.